CELEX: 32011R0871
Language: hr
Date: 2011-08-26 00:00:00
Title: Provedbena uredba Vijeća (EU) br. 871/2011 od 26. kolovoza 2011. o prekidu revizije nakon isteka i parcijalne privremene revizije antidampinških mjera u vezi s uvozom određenih odljevaka podrijetlom iz Narodne Republike Kine i stavljanju tih mjera izvan snage

11/Sv. 062
            
            
               HR
            
            
               Službeni list Europske unije
            
            
               231
            
         32011R0871
   
               L 227/1
            
            
               SLUŽBENI LIST EUROPSKE UNIJE
            
            
               26.08.2011.
            
         
      PROVEDBENA UREDBA VIJEĆA (EU) br. 871/2011
   od 26. kolovoza 2011.
   o prekidu revizije nakon isteka i parcijalne privremene revizije antidampinških mjera u vezi s uvozom određenih odljevaka podrijetlom iz Narodne Republike Kine i stavljanju tih mjera izvan snage
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 1225/2009 od 30. studenoga 2009. o zaštiti od dampinškog uvoza iz zemalja koje nisu članice Europske zajednice (1) (Osnovna uredba), a posebno njezin članak 9. i članak 11. stavci 2., 3., 5. i 6.,
   uzimajući u obzir prijedlog koji je podnijela Europska komisija (Komisija) nakon savjetovanja sa Savjetodavnim odborom,
   budući da:
   1.   POSTUPAK
   
   1.1.   Mjere na snazi
   
   
               (1)
            
            
               Nakon antidampinškog ispitnog postupka provedenog prema članku 5. Osnovne uredbe, Vijeće je Uredbom (EZ) br. 1212/2005 (2) uvelo konačnu antidampinšku pristojbu na uvoz određenih odljevaka podrijetlom iz Narodne Republike Kine. Ta je Uredba zadnje izmijenjena Uredbom (EZ) br. 500/2009 (3).
            
         
               (2)
            
            
               Stope individualne pristojbe bile su u rasponu od 0 % do 37,9 %, ovisno o proizvođaču dotičnog proizvoda, a razina preostale pristojbe određena je na 47,7 %.
            
         1.2.   Zahtjevi za reviziju
   
   
               (3)
            
            
               Nakon objavljivanja obavijesti o skorom isteku određenih antidampinških mjera koje se primjenjuju za uvoz određenih odljevaka podrijetlom iz Narodne Republike Kine (4), Komisija je 25. ožujka 2010. primila zahtjev za reviziju prema članku 11. stavku 3. Osnovne uredbe te 29. travnja 2010. drugi zahtjev za reviziju prema članku 11. stavku 2. Osnovne uredbe.
            
         
               (4)
            
            
               Zahtjev prema članku 11. stavku 2. Osnovne uredbe uložili su Eurofonte, u ime sedam svojih članova i Fundiciones de Odena (podnositelji zahtjeva) u ime proizvođača koji predstavljaju veći udio, u ovom slučaju više od 25 % proizvodnje određenih odljevaka u Uniji.
            
         
               (5)
            
            
               Zahtjev je sadržavao dokaze prima facie koji pokazuju da bi istek mjera vjerojatno za posljedicu imao nastavak ili ponavljanje dampinga i štete industriji Unije.
            
         
               (6)
            
            
               Zahtjev prema članku 11. stavku 3. Osnovne uredbe uložio je Shandong Lulong Group Co. Ltd, proizvođač izvoznik iz Narodne Republike Kine. Zahtjev je bio ograničen na ispitivanje dampinga u pogledu društva Shandong Lulong Group Co. Ltd.
            
         1.3.   Pokretanje postupaka
   
   
               (7)
            
            
               U skladu s tim, nakon savjetovanja sa Savjetodavnim odborom, Komisija je u Službenom listu Europske unije
                   (5) objavila obavijest o pokretanju revizije nakon isteka antidampinških mjera koje se primjenjuju na uvoz određenih odljevaka trenutačno obuhvaćenih oznakama KN 7325 10 50, 7325 10 92, ex 7325 10 99 (oznaka TARIC 7325109910), i ex 7325 99 10 (oznaka TARIC 7325991010), podrijetlom iz Narodne Republike Kine.
            
         
               (8)
            
            
               Komisija je službeno obavijestila proizvođače izvoznike, dotične uvoznike, predstavnike Narodne Republike Kine, reprezentativne korisnike i proizvođače iz Unije o pokretanju revizije ispitnog postupka nakon isteka mjera. Zainteresirane stranke dobile su priliku izraziti svoje stavove u pisanom obliku i zatražiti raspravu u roku određenom u obavijesti o pokretanju postupka.
            
         
               (9)
            
            
               Komisija je, također, u Službenom listu Europske unije
                   (6) objavila obavijest o pokretanju parcijalne privremene revizije antidampinških mjera iz uvodne izjave 7., u opsegu ograničene na ispitivanje dampinga u pogledu društva Shandong Lulong Group Co. Ltd.
            
         2.   POVLAČENJE ZAHTJEVA ZA REVIZIJU NAKON ISTEKA MJERA
   
   
               (10)
            
            
               Podnositelji zahtjeva su pismom upućenim Komisiji od 9. lipnja 2011. službeno povukli svoj zahtjev. U svojem su pismu podnositelji zahtjeva tvrdili da se, s obzirom na promjenjivost odgovarajućih ekonomskih parametara, budući štetni damping ne može isključiti. U tim okolnostima su smatrali da bi rast kineskog uvoza mogao baciti sumnju na održivost industrije Unije te, na temelju toga, podnositelji zahtjeva smatraju da Komisija treba aktivno pratiti uvoz dotičnog proizvoda i biti spremna u kratkom roku otvoriti novi postupak.
            
         
               (11)
            
            
               Komisija priznaje da je zadnjih godinu dana tržište odljevaka podlijegalo značajnim promjenama, posebno zbog nedavne gospodarske krize koja je značajno utjecala na građevinsku industriju i dovela do rezova u javnim izdavanjima za infrastrukturne projekte. To je dovelo do općeg pada potražnje, uključujući uvoz određenih odljevaka. S obzirom na to da nije jasno kako će se tržište razvijati u kratkoročnom i srednjoročnom razdoblju, ponavljanje štetnog dampinga ne može se posve isključiti. Stoga se smatra primjerenim pratiti uvoz dotičnog proizvoda podrijetlom iz Narodne Republike Kine. Razdoblje praćenja ne treba prelaziti 24 mjeseca od objavljivanja prekida ovog postupka. Nadalje, Komisija ne isključuje otvaranje novog ispitnog postupka o istom proizvodu ako i kada se dostave dokazu koji upućuju na štetni damping, u skladu sa zahtjevima Osnovne uredbe.
            
         
               (12)
            
            
               U skladu s člankom 9. stavkom 1. i člankom 11. stavkom 2. Osnovne uredbe, postupak se može prekinuti kada se zahtjev za reviziju povuče, osim ako bi takav prekid bio protivan interesu Unije.
            
         
               (13)
            
            
               Smatralo se da ovaj postupak treba prekinuti, jer ispitni postupak nije doveo ni do kakvih razmatranja koja pokazuju da njegov prekid ne bi bio u interesu Unije. Zainteresirane stranke obaviještene su na odgovarajući način i dana im je mogućnost iznošenja komentara. Međutim, nikakvi komentari nisu primljeni koji bi doveli do drukčijeg zaključka.
            
         
               (14)
            
            
               Stoga je zaključeno da postupak revizije nakon isteka antidampinških mjera koji se odnosi na uvoz određenih odljevaka podrijetlom iz Narodne Republike Kine treba prekinuti, a postojeće mjere staviti izvan snage.
            
         
               (15)
            
            
               Kao posljedica toga nadalje se zaključuje da parcijalnu privremenu reviziju u opsegu ograničenu na ispitivanje dampinga u pogledu društva Shandong Lulong Group Co. Ltd, također treba prekinuti,
            
         DONIJELO JE OVU UREDBU:
   Članak 1.
   Prekidaju se revizija nakon isteka i parcijalna privremena revizija antidampinških mjera koje se odnose na uvoz odljevaka od netemperiranog lijevanog željeza i sferoidnog grafitnog lijevanog željeza (nodularnog željeza) koji se koriste za pokrivanje površinskih i podzemnih sustava i njihovih dijelova i/ili pristup njima, bez obzira na to jesu li strojno obrađeni, prevučeni ili premazani ili obrađeni drugim materijalima ili ne, ne uključujući požarne hidrante, koji su trenutačno razvrstani prema oznakama KN 7325 10 50, 7325 10 92, ex 7325 10 99 (oznaka TARIC 7325109910) i ex 7325 99 10 (oznaka TARIC 7325991010), podrijetlom iz Narodne Republike Kine, a te mjere stavljaju se izvan snage.
   Članak 2.
   Ova Uredba stupa na snagu sljedećeg dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 26. kolovoza 2011.
      
         
            Za Vijeće
         
         
            Predsjednik
         
         M. DOWGIELEWICZ
         
      
   
   
      (1)  SL L 343, 22.12.2009., str. 51.
   
      (2)  SL L 199, 29.7.2005., str. 1.
   
      (3)  SL L 151, 16.6.2009., str. 6.
   
      (4)  SL C 72, 20.3.2010., str. 11.
   
      (5)  SL C 203, 27.7.2010., str. 2.
   
      (6)  SL C 324, 1.12.2010., str. 21.